b'\n_START_ARTICLE_\nMolekula\n_START_PARAGRAPH_\nMol\xc3\xa9kula je delec snovi, ki se v teko\xc4\x8dinah giblje neodvisno od drugih delcev. Molekulo sestavljata dva ali ve\xc4\x8d atoma, povezana s kemijsko vezjo. Molekula predstavlja najmanj\xc5\xa1i nedeljiv delec kemijskega elementa ali spojine, ki ohranja kemijske in fizikalne lastnosti te snovi._NEWLINE_Lastnost molekul je celo\xc5\xa1tevil\xc4\x8dno razmerje med kemijskimi elementi, ki sestavljajo spojino, kar podaja empiri\xc4\x8dna formula te spojine. Tako je voda vedno sestavljena iz vodika in kisika v razmerju 2:1, etanol pa iz ogljika, vodika in kisika v razmerju 2:6:1. Vendar pa zgolj razmerje med elementi ne podaja popolnega opisa molekule - dimetileter ima na primer enako razmerje kot etanol. Molekule z istimi atomi v enakih razmerjih imenujemo izomeri._NEWLINE_Kemijska formula po drugi strani odra\xc5\xbea natan\xc4\x8dno \xc5\xa1tevilo atomov, ki sestavljajo molekulo. Iz nje lahko izra\xc4\x8dunamo molsko maso, ki jo navadno izra\xc5\xbeamo v atomski enoti mase, enaki eni dvanajstini mase atoma izotopa ogljika \xc2\xb9\xc2\xb2C.'